|  |  |
| --- | --- |
|    | **Šiame straipsnyje ar jo dalyje yra informacijos apie pastatus, kurie yra statomi.**Todėl dėl statymo trukmės ir laiko gali pasikeisti kai kuri informacija. Jeigu tą pastebėjote, prašome redaguoti straipsnį. |


| Kauno Kėdainių gatvės tiltas |
| --- |
|  |
| Darbai Nemuno vagoje iš Marvelės pusės 2024 m. balandį |
| 

Kauno Kėdainių gatvės tiltasKauno Kėdainių gatvės tiltas

54°54′06″š. pl. 23°52′06″r. ilg.﻿ / ﻿54.9016°š. pl. 23.8682°r. ilg.﻿ / 54.9016; 23.8682﻿ (Kauno Kėdainių gatvės tiltas) |
|  |
| **Vieta** | Kaunas |
| **Kerta** | Nemuną |
| **Ilgis** | 417 m |
| **Plotis** | 23,2 m |
| **Pastatytas** | Pradėtas 2023 m. |
| **Konstrukcija** | Sijinis tiltas |
| **Kainavo** | >115 mln. eurų |

**Kauno Kėdainių gatvės tiltas**, taip pat **Santakos tiltas** – naujai statomas automobilių transporto tiltas Kaune, jungiantis Nemuno upės krantus tarp Marvelės (Užnemunės g.) ir Vilijampolės (Brastos, Kėdainių g.) mikrorajonų, šalia Keleivinės prieplaukos, apie 200 m žemiau Neries ir Nemuno santakos.

Paruošiamieji statybos darbai pradėti 2023 m. pabaigoje. Kiek daugiau nei 4-erius metus truksiančios statybos, 2023 m. duomenimis, kainuos per 115 milijonų eurų.

Tiltas statomas siekiant nukreipti transporto srautus nuo centrinių miesto gatvių. Numatyta, jog pagerės susisiekimas tarp Šilainių, Vilijampolės ir kitapus Nemuno esančių Marvelės, Aleksoto bei Žemosios Fredos mikrorajonų. Kėdainių tiltas Kaune bus vienas ilgiausių: savo ilgiu (417 m) bus trumpesnis tik už Čiulionio tiltą (475 m) ir Lampėdžių tiltą (446 m). Tiltas suprojektuotas su 4 eismo juostomis, 23,2 m pločio. Be įprastų šalitilčių, ant jo numatytos pėsčiųjų bei dviračių eismui skirtos zonos. Tiltas gelžbetoninis, sijinis, išskirtinės asimetrinės skerspjūvio konstrukcijos.

Tilto prieigose suprojektuotos dvi sankryžos, kurios leis patogiai naudotis naujuoju transporto statiniu. Brastos g. pusėje bus įrengiama žiedinė dviejų eismo juostų sankryža, o Užnemunės g. nepertraukiamą eismą užtikrins iškeltas viadukas. Abipus šių transporto mazgų numatytos triukšmą mažinančios užtvaros.

Architektūra
------------

Naujasis tiltas susilaukė kontroversiškų įvertinimų, nes jo atsiradimas išskirtiniame kraštovaizdyje žada gerokai pakeisti ne vien transporto srautus, bet ir Kauno istorinės dalies panoramų vientisumą. Planuojamo statyti Kėdainių tilto architektūrinį konkursą laimėjo darbas „Santakos tiltas". Jo projektą parengė Vilniaus „Processoffice" architektai bendradarbiaujant su „Kelprojekto" inžinierių komanda. Projektuojant įvertinti Nemuno upės laivybos kelio E 41 parametrai, išlaikant žemiausius galimus aukščius. Tiltas išsiskiria išvystyta dviračių eismo ir pėsčiųjų promenada su amfiteatru santakos pusėje, nuo kurios atsiveria Kauno senamiesčioi panorama.

Senamiesčio Santakos rajono artumas lėmė netradicinį architektūrinį sprendimą. Tilto asimetrija tarsi sklendžia simboliškai pratęsdama upių vagas. Centrinė tilto atrama – „sala" – žymi susiliejančius Nemuno ir Neries vandenis. Tilto profilis buvo projektuojamas vizualiai ploninant pagrindinę tilto perdangą. Taip siekiama daryti kuo mažesnę įtaką miestovaizdžiui.

Šaltiniai
---------

1. 1 2  Paaiškėjo, kaip atrodys naujasis Kauno tiltas *kaunas.lt* 2017-12-12
2. 1 2 3  Kaunas imasi dešimtmetį laukto projekto: duotas startas Kėdainių tilto statyboms *kaunas.lt* 2023/07/22 Archyvuota kopija 2023-09-28 iš Wayback Machine projekto.
3. ↑  Kaune prasidėjo paruošiamieji Kėdainių tilto statybos darbai *kaunas.kasvyksta.lt* 2023/10/09
4. ↑  KEIS IKONIŠKĄ MIESTOVAIZDĮ: Kaunas išrinko rangovą kontroversiškajam Kėdainių tiltui *pilotas.lt* 2023/07/24

  


| Artimiausi tiltai per Nemuną |
| --- |
| prieš srovę: | **Kauno Kėdainių gatvės tiltas** | pasroviui: |
| Lampėdžių tiltas | Neries ir Nemuno santaka |